Jake White lok Ikey Hunt na Bulle | Netwerk24
Jake White lok Ikey Hunt na Bulle
06 Junie 2021 00:11
Robert Hunt, kragman van die Ikeys, het in die Varsitybeker-eindstryd teen Tukkies vir hom 'n kontrak by die Blou Bulle losgeskrum.
"Hy sluit hom Maandag by ons aan," het Edgar Rathbone, uitvoerende hoof van die Bulle, gesê.
Jake White het die oggend nadat Tukkies met die Ikeys afgereken het, vir die Kaapse vaskop 'n WhatsApp-boodskap gestuur voordat hulle telefonies gepraat het.
White het Hunt oorreed om tot volgende Oktober 'n kontrak met die Bulle te sluit. Hy was ook op die Haaie se radar.
Rathbone het aan Rapport bevestig Hunt is onder meer betrek om broodnodige diepte op vaskop in die Curriebekerreeks te verskaf. Trevor Nyakane sal vanweë Springbok-verpligtinge tot einde Oktober min vir die Blou Bulle beskikbaar wees. – Hendrik Cronjé